বছর দেড়েক আগে লোকসভা নির্বাচনে আসানসোলে হেরেছিলেন তৃণমূলের দোলা সেন। বিজেপি’র কাছে দলীয় প্রার্থীর ওই পরাজয় মমতা মেনে নিতে পারেননি। ভোটপ্রক্রিয়ার সঙ্গে জড়িত দলীয় নেতৃত্বকে তাঁর কোপে প়ড়তে হয়েছিল। পরাজয়ের সেই ক্ষত খানিকটা ভরাট হয়েছে মমতার অন্যতম ‘আস্থাভাজন’ মন্ত্রী অরূপ বিশ্বাসের ‘দক্ষতা’য় আসানসোল পুরভোটে জয়ে। তবে তাতেও সন্তুষ্ট নন মুখ্যমন্ত্রীর অনুগত সৈনিক আসানসোল পুরসভার মেয়র জিতেন্দ্র। তাঁরা একধাপ এগিয়ে প্রশাসনিক ও রাজনৈতিক স্তরে মুখ্যমন্ত্রীর জন্মদিন পালন করছেন। কারণ, তস্মিন তুষ্টে জগৎ তুষ্ট! নেত্রী তুষ্ট থাকলে তৃণমূলের ভুবনও তুষ্ট থাকবে।